Obec/Mesto ................................, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov a podľa § 6a zákona č. 135/1961 Zb. o pozemných komunikáciách (cestný zákon) v znení neskorších zmien a doplnkov

vydáva

Všeobecne záväzné nariadenie č. ...................... o dočasnom parkovaní motorových vozidiel 
na vymedzených úsekoch miestnych komunikácií na území obce/mesta ......................

Článok 1
Úvodné ustanovenia

1.	Toto všeobecne záväzné nariadenie (ďalej len „VZN“) upravuje:
a)	podmienky dočasného parkovania motorových vozidiel na vymedzených úsekoch miestnych  komunikácií na území obce/mesta ....................., 
b)	spôsob zabezpečenia prevádzky parkovacích miest,
c)	podmienky a rozsah prevádzky parkovacích miest (použiť iba v prípade, ak prevádzku parkovacích miest nebude zabezpečovať obec sama alebo prostredníctvom právnickej osoby, ktorú založila alebo zriadila za účelom správy miestnych komunikácií)
d)	spôsob určenia odplaty poverenej právnickej osoby za prevádzku parkovacích miest (použiť iba v prípade, ak prevádzku parkovacích miest nebude zabezpečovať obec sama alebo prostredníctvom právnickej osoby, ktorú založila alebo zriadila za účelom správy miestnych komunikácií)
e)	výšku úhrady za dočasné parkovanie motorových vozidiel podľa osobitného predpisu,
f)	spôsob platenia úhrady a spôsob preukázania jej zaplatenia, 
g)	oslobodenie od povinnosti platiť úhradu za dočasné parkovanie motorových vozidiel.

2.	Na účely tohto VZN sa rozumie:
a)	miestnymi komunikáciami  - všeobecne prístupné a užívané ulice, parkoviská vo vlastníctve obce/ mesta ......................... a verejné priestranstvá, ktoré slúžia miestnej doprave a sú zaradené do siete miestnych komunikácií,
b)	vymedzenými úsekmi – úseky miestnych komunikácií, označené zvislými a vodorovnými dopravnými značkami, určené na dočasné parkovanie motorových vozidiel (ďalej aj ako „parkoviská“ alebo „parkovacie miesta“),
c)	pásmom plateného parkovania – zoskupenie vymedzených úsekov miestnych komunikácií do ucelených oblastí (ďalej aj ako „pásmo“),
d)	motorovým vozidlom – vozidlo kategórie L, M1, M2, M3 a N1s dĺžkou do 5,5 m,
e)	dočasným parkovaním – dočasné parkovanie motorových vozidiel na vymedzených úsekoch miestnych komunikácií, 
f)	rezidentom fyzická osoba prihlásená na trvalý pobyt v obci/meste ....................... podľa § 3 alebo § 4 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov (ďalej len zákon č. 253/1998 Z. z.) (Pojem rezident je potrebné vymedziť v prípade, ak tieto osoby budú mať napr. nárok na zakúpenie rezidentskej parkovacej karty. Definíciu pojmu je možné upraviť podľa potrieb obce/mesta, napr. môže zahŕňať aj osoby s trvalým pobytom  len  obec/mesto, pre cudzincov s trvalým/dlhodobým pobytom, prípade určením konkrétnych ulíc, v ktorých musí byť trvalý pobyt evidovaný, a pod.)
g)	parkovacím systémom - technické a elektronické prostriedky slúžiace na úhradu parkovného, napríklad parkovací automat, závorový parkovací systém, systém na úhradu parkovného prostredníctvom SMS, informačný systém združujúci informácie o úhradách parkovného a umožňujúci kontrolu úhrady parkovného a pod.,
h)	doba spoplatnenia  - časový úsek, počas ktorého je dočasné parkovanie motorových vozidiel na vymedzených úsekoch miestnych komunikácií prípustné len za úhradu, ak VZN alebo osobitný predpis neustanovuje inak,  
       
Článok 2
Vymedzené úseky miestnych komunikácií na dočasné parkovanie na území obce/mesta ...................

1.	Miestne komunikácie určené na dočasné parkovanie sú podľa ich situovania zaradené do dvoch (upraviť podľa aktuálneho počtu pásiem v obci/mesta) pásiem plateného parkovania: 
a)	Pásmo A: (doplniť ulice na ktorých bude zavedené platené parkovanie),
b)	Pásmo B: (doplniť ulice na ktorých bude zavedené platené parkovanie). 

2.	Grafické určenie parkovísk na miestnych komunikáciách podľa ods. 2 tohto článku VZN tvorí prílohu č. 1 tohto VZN.

3.	Vymedzené úseky miestnych komunikácií určené na dočasné parkovanie musia byť riadne vyznačené schváleným a určeným vodorovným a zvislým dopravným značením. 

Článok 3
Podmienky a rozsah prevádzky parkovacích miest 

1.	Prevádzku parkovacích miest na vymedzených úsekoch miestnych komunikácií podľa čl. 2 tohto VZN  zabezpečuje  obec/mesto ......................, sídlo ....................../ spoločnosť ............................, sídlo.................., IČO: ......................., registrácia: ...........................  (ďalej len „Prevádzkovateľ“) 

2.	Výnos z úhrad za dočasné parkovanie motorových vozidiel (ďalej len „parkovné“) v súlade s týmto VZN je príjmom Prevádzkovateľa, ktorý parkovné vyberá vo vlastnom mene a na vlastný účet.

Výnos z úhrad za dočasné parkovanie motorových vozidiel (ďalej len „parkovné“) v súlade s týmto VZN je príjmom obce/mesta.4 (použije sa v prípade, ak prevádzku parkovacích miest zabezpečuje právnická osoba založená/zriadená obcou/mestom za účelom správy miestnych komunikácií) 

3.	Prevádzkovateľ je povinný na vlastné náklady zabezpečovať prevádzku parkovacích miest v nasledujúcom rozsahu a pri dodržaní nasledujúcich podmienok: 
a)	udržiavať parkovacie miesta v stave spôsobilom na prevádzku – za týmto účelom je povinný zabezpečovať ich letnú a zimnú údržbu a odstraňovať závady v ich zjazdnosti,
b)	vyberať parkovné v súlade s týmto VZN,
c)	zabezpečovať funkčnosť parkovacieho systému, vrátane starostlivosti o technológie a zariadenia nevyhnutné na prevádzku parkovacieho systému,
d)	vydávať parkovacie karty, (Ak sa uplatňujú karty - v tomto príklade VZN sa uvažuje s vydávaním parkovacích kariet) 
e)	vydávať Prevádzkový poriadok pri dodržaní podmienok a rozsahu úpravy dočasného parkovania uvedených v tomto VZN.

4.	Prevádzkový poriadok spracovaný v súlade s týmto VZN musí obsahovať najmä:
a)	názov Prevádzkovateľa vymedzených úsekov miestnych komunikácií určených na dočasné parkovanie,
b)	zoznam úsekov miestnych komunikácií určených na dočasné parkovanie,
c)	dobu spoplatnenia,
d)	výšku úhrady za dočasné parkovanie,
e)	spôsob platenia úhrady a kontrola zaplatenia úhrady,
f)	druhy parkovacích kariet, 
g)	grafickú situáciu vymedzených úsekov miestnych komunikácií určených na dočasné parkovanie,
h)	podmienky pre vydanie jednotlivých druhov parkovacích kariet,
i)	povinnosti a práva držiteľa parkovacej karty,
j)	povinnosti a práva Prevádzkovateľa parkovísk,
k)	zodpovednosť za vzniknuté škody.

5.	Prevádzkový poriadok a jeho zmeny vydáva Prevádzkovateľ. (Možnosť doplniť podmienku prípadného predchádzajúceho súhlasu napr. komisie obecného/mestského zastupiteľstva alebo starostu/primátora v prípade, ak prevádzkovateľom nie je priamo obec/mesto)

Článok 4
Doba spoplatnenia
 
1.	Doba spoplatnenia je stanovená nasledovne:
a)	v pásme A: napr. v pracovných dňoch od 08:00 hod. do 18:00 hod.,
b)	v pásme B: napr. v pracovných dňoch od 08:00 hod. do 18:00 hod..

Článok 5
Úhrada za dočasné parkovanie 

1.	Dočasné parkovanie motorových vozidiel na vymedzených úsekoch miestnych komunikácií v čase doby spoplatnenia je prípustné len za úhradu podľa platného cenníka, ktorý tvorí Prílohu č. 2 tohto VZN, ak nariadenie alebo osobitný predpis neustanovuje inak. 

2.	Podľa tohto VZN nie sú spoplatnené: 
a)	časti miestnych komunikácií po dobu vyhradenia parkovacích miest v zmysle dopravného značenia,
b)	časti miestnych komunikácií priamo dotknuté rozhodnutím cestného správneho orgánu o zvláštnom užívaní pozemných komunikácií podľa osobitného predpisu po dobu platnosti tohto rozhodnutia, v prípade, ak sú riadne vyznačené v zmysle príslušného rozhodnutia.

3.	V čase mimo doby spoplatnenia je parkovanie bezplatné.

4.	Úhrada za dočasné parkovanie na vymedzených úsekoch miestnych komunikácií musí byť zaplatená vopred, na celý čas dočasného parkovania motorového vozidla počas doby spoplatnenia. 

5.	Parkovné je možné uhradiť nasledujúcimi spôsobmi:

a)	zakúpením parkovacieho lístka v parkovacom automate, 
b)	zakúpením SMS parkovacieho lístka, 
c)	zakúpením parkovacej karty.
(uvedené možnosti úhrady sú len príkladmi, je možné ich primerane meniť a dopĺňať podľa podmienok obce/mesta)

Parkovací lístok 
6.	Parkovací lístok umožňuje dočasné parkovanie motorových vozidiel na parkovacích miestach po dobu platnosti vyznačenú na tomto lístku.

7.	Pri úhrade parkovného zakúpením parkovacieho lístka v parkovacom automate je vodič povinný, bezodkladne po zaparkovaní motorového vozidla, zakúpiť si parkovací lístok platný pre plánovanú dobu parkovania a umiestniť ho viditeľne za čelné sklo vozidla tak, aby bola možná vizuálna kontrola všetkých údajov na parkovacom lístku. Pokiaľ vodič nemôže umiestniť doklad o úhrade parkovného - za čelné sklo vozidla (napr. pri motocykloch, štvorkolkách a pod.), je povinný zakúpený parkovací lístok u seba riadne uschovať a na vyzvanie ho predložiť orgánu dozoru kontrolujúceho plnenie povinností podľa tohto VZN. 

8.	Minimálna výška parkovného pri úhrade parkovného prostredníctvom parkovacieho automatu, potrebná pre vydanie parkovacieho lístku je 0,20 EUR. Parkovné je vždy uhradené len na dobu určenú pomerne podľa výšky skutočne uhradeného parkovného a určenej sadzby za 1 hodinu parkovania podľa cenníka, ktorý tvorí prílohu č. 2 tohto VZN. 

9.	Parkovací lístok môže byť zakúpený len na parkovisku, na ktorom je zaparkované vozidlo, pre ktoré je lístok určený. Parkovací lístok zakúpený v automate na inom parkovisku sa neakceptuje a motorové vozidlo je považované za vozidlo bez úhrady parkovného. 

10.	V prípade nefunkčnosti parkovacieho automatu je vodič povinný zakúpiť si lístok v inom parkovacom automate, ak sa takýto na parkovisku nachádza. Ak sú nefunkčné všetky automaty na parkovisku, vodič nie je povinný uhradiť parkovné, a to ani prostredníctvom mobilného operátora. 

SMS parkovací lístok
11.	SMS parkovací lístok umožňuje dočasné parkovanie motorových vozidiel na parkovacích miestach po dobu platnosti uvedenú v potvrdzujúcej SMS.  Úhrada prostredníctvom SMS parkovacieho lístka je možná pre zákazníkov mobilných operátorov určených v Prevádzkovom poriadku. 

12.	Vodič môže parkovné uhradiť zaslaním SMS v súlade s pokynmi uvedenými v Prevádzkovom poriadku, v ktorom Prevádzkovateľ určí tel. číslo na zaslanie SMS, text SMS správy a dĺžku takto predplatenej doby parkovania. 

13.	Parkovné prostredníctvom SMS je uhradené doručením potvrdzujúcej SMS. Pokiaľ potvrdzujúcu správu vodič neobdrží v časovom limite do 30 sekúnd od odoslania SMS na úhradu parkovného alebo obdrží správu o neúspešnom uhradení parkovného, nemá uhradené parkovné a je povinný uhradiť parkovné iným spôsobom v súlade s týmto VZN. Parkovné prostredníctvom SMS taktiež nie je uhradené v prípade, ak evidenčné číslo zaparkovaného vozidla sa nezhoduje s evidenčným číslom uvedeným v potvrdzujúcej SMS o uhradení parkovného. 

Parkovacia karta
14.	Parkovacia karta umožňuje dočasné parkovanie motorových vozidiel na parkovacích miestach po dobu platnosti karty v pásme, pre ktoré je vydaná.
 
15.	Na úhradu parkovného je možné  môže zakúpiť nasledujúce parkovacie karty (ďalej len „PK“): 
a)	rezidentská PK, 
b)	abonentská PK.  

16.	PK je možné, v súlade s cenníkom, ktorý tvorí Prílohu č. 2 tohto VZN, vydať len na dobu určitú, a to na 1 rok. 

17.	Rezidentská PK je určená pre fyzickú osobu alebo fyzickú osobu - podnikateľa, ktorá má ako fyzická osoba evidovaný trvalý pobyt v obci/meste .................... /na niektorej z týchto ulíc v ......................... (orient. č./súpisné č.): Nová č. 1/1 – 30/30, .................. a súčasne je ako  vlastník vozidla alebo oprávnený držiteľ vozidla zapísaná  v osvedčení o evidencii vozidla (pri fyzickej osobe – podnikateľovi sa neprihliada na miesto podnikania). 

18.	Rezidentská PK sa vydáva ako neprenosná a je viazaná na konkrétne EČV a platí pre parkovanie vozidla v pásme uvedenom na PK, a to:
a)	v pásme A alebo
b)	v pásme B alebo
c)	v pásme A a B. 

19.	Každej fyzickej osobe alebo fyzickej osobe - podnikateľovi, ktorá spĺňa podmienky pre vydanie rezidentskej PK môže byť v jednom časovom období vydaná maximálne jedna karta. Týmto nie je dotknuté právo fyzickej osoby alebo fyzickej osoby - podnikateľa požiadať o vydanie iného typu PK (tzn. abonentskej PK ). 

20.	K žiadosti o rezidentskú PK je žiadateľ povinný predložiť nasledujúce doklady (originál k nahliadnutiu a kópiu pre archiváciu):
a)	preukaz totožnosti - iba k nahliadnutiu, kópia sa nevyžaduje,  
b)	technický preukaz vozidla alebo osvedčenie o evidencii vozidla časť II., na ktoré má byť PK vydaná.
(pozn.: potrebné upraviť podľa podmienok pre vydanie rezidentskej PK, ktoré si obec určí)

21.	Abonentská PK je určená pre fyzické osoby, fyzické osoby – podnikateľov, ktoré nemajú nárok na vydanie rezidentskej PK a právnické osoby. Abonentská PK sa vydáva na konkrétne EČV motorového vozidla a platí pre parkovacie miesta v pásme ......  

22.	K žiadosti o abonentskú PK je žiadateľ povinný predložiť nasledujúce doklady (originál k nahliadnutiu a kópiu pre archiváciu):
a)	preukaz totožnosti - iba k nahliadnutiu, kópia sa nevyžaduje6, pri abonentovi FO podnikateľovi alebo PO výpis zo Živnostenského registra, Obchodného registra alebo iného registra, v ktorom je žiadateľ evidovaný, 
b)	technický preukaz vozidla alebo osvedčenie o evidencii vozidla časť II., na ktoré má byť PK vydaná.

23.	PK je potrebné umiestniť za čelné sklo vozidla tak, aby bola možná vizuálna kontrola všetkých údajov na lícnej strane karty. PK musí byť takto umiestnená počas celej doby parkovania vozidla na parkovisku v čase doby spoplatnenia. 

24.	Parkovné prostredníctvom PK je uhradené, ak 
a)	je PK platná (použitá pred uplynutím vyznačenej doby platnosti alebo najneskôr v posledný deň platnosti PK), 
b)	EČV parkujúceho vozidla sa zhoduje s EČV uvedeným v PK, 
c)	vozidlo je zaparkované na parkovisku v pásme, pre ktoré bola PK vydaná, 
d)	PK je umiestnená za čelným sklom motorového vozila alebo predložená vodičom, ktorý nemá možnosť umiestniť PK za čelné sklo vozidla (napr. motocykle, štvorkolky) na vyzvanie orgánu dozoru podľa tohto VZN. 

25.	Uhradením parkovného prostredníctvom PK nie je garantované, že držiteľ PK bude mať k dispozícii nepretržite voľné parkovacie miesto na každom z parkovísk v pásme, pre ktoré bola PK vydaná. 

26.	Držiteľ PK je oprávnený túto PK zrušiť pred uplynutím doby platnosti podľa ods. 16 tohto článku. V prípade zrušenia PK pred uplynutím doby platnosti je držiteľ PK povinný uhradiť strono poplatok vo výške určenej v cenníku, ktorý tvorí prílohu k tomuto VZN. Na základe žiadosti podľa tohto ustanovenia sa Prevádzkovateľ vráti držiteľovi PK alikvotnú časť ceny pôvodnej PK zníženú o storno poplatok po odovzdaní originálu PK, ktorá má byť zrušená. 

27.	Pri zmene cien PK (znížení/zvýšení) nie je nárok na vrátenie/doplatok ceny PK uhradenej pred touto zmenou.

28.	Ak dôjde k ukončeniu Prevádzkovania parkovacích miest Prevádzkovateľom a následkom toho dôjde k predčasnému skončeniu platnosti PK, držiteľ PK má nárok na vrátenie alikvotnej časti ceny PK.

Článok 6
Preukazovanie úhrady parkovného

1.	Zaplatenie úhrady za dočasné parkovanie motorových vozidiel vodič motorového vozidla preukazuje jedným z nasledovných spôsobov: 
a)	pri použití parkovacieho automatu – platným parkovacím lístkom viditeľne umiestneným za čelným sklom motorového vozidla počas celej doby parkovania vozidla na parkovisku v čase doby spoplatnenia tak, aby boli z vonkajšej strany vozidla jasne čitateľné údaje o dobe platnosti parkovacieho lístka, 
b)	pri použití parkovacieho automatu v prípade, ak nie je možné umiestniť parkovací lístok za čelné sklo vozidla (napr. motocykle, štvorkolky) – predložením platného parkovacieho lístka, ktorý je vodič povinný mať po celú dobu parkovania vozidla uschovaný u seba, na vyzvanie orgánu dozoru podľa tohto VZN, 
c)	pri úhrade prostredníctvom SMS – pokiaľ úhrada parkovného nie je preukázaná z údajov elektronického systému pre platby parkovného, preukázaním doručenia potvrdzujúcej SMS o zaplatení parkovného, 
d)	pri použití parkovacej karty – platnou PK viditeľne umiestnenou za čelným sklom motorového vozidla počas celej doby parkovania vozidla na parkovisku v čase prevádzkovej doby parkoviska tak, aby boli z vonkajšej strany vozidla jasne čitateľné údaje o dobe platnosti PK, pásme pre ktoré je vydaná a EČV pre ktoré je vydaná,  uvedené na prednej strane karty, 
e)	pri použití parkovacej karty v prípade, ak nie je možné umiestniť parkovaciu karu za čelné sklo vozidla (napr. motocykle, štvorkolky) – predložením platnej parkovacej karty so všetkými náležitosťami, ktorú je vodič povinný mať po celú dobu parkovania vozidla uschovanú u seba, na vyzvanie orgánu dozoru podľa tohto VZN, 

2.	Ak z parkovacieho lístka alebo z PK nie je jasne viditeľná doba platnosti alebo iný údaj potrebný ku kontrole dodržiavania tohto VZN v súlade s bodom 1 tohto článku VZN alebo vodič na výzvu nepredloží parkovací lístok alebo PK podľa ods. 1 písm. b) a e) tohto článku VZN, považuje sa to za nezaplatenie úhrady za dočasné parkovanie motorového vozidla. 

3.	Ak vodič nepredloží k nahliadnutiu na vyzvanie potvrdzujúcu SMS alebo ak evidenčné číslo zaparkovaného vozidla sa nezhoduje s evidenčným číslom uvedeným v potvrdzujúcej SMS, považuje sa to za nezaplatenie úhrady za dočasné parkovanie vozidla.

Článok 7
Oslobodenie od úhrady parkovného

1.	Od úhrady parkovného sú oslobodené:
a)	služobné vozidlá orgánov Policajného zboru SR, Zboru väzenskej a justičnej stráže SR, ozbrojených síl a zborov SR a obecnej/mestskej polície pri služobnom výkone, 
b)	služobné vozidlá rýchlej zdravotnej pomoci a Hasičského a záchranného zboru pri služobnom výkone a vozidlá poskytujúce prepravnú službu v zmysle zákona č. 448/2008 Z. z. o sociálnych službách pri služobnom výkone, 
c)	motorové vozidlá, v ktorých je prepravovaná osoba s ťažkým zdravotným postihnutím, ktorá je zároveň držiteľom parkovacieho preukazu osoby s ťažkým zdravotným postihnutím, 
d)	motocykle, ak stoja na parkovacích miestach pre ne určených.
(uvedené možnosti sú iba príkladmi, je na obci/meste ako nastaví vo VZN oslobodenie od parkovného)

2.	Oslobodenie od úhrady sa preukazuje najmä spôsobom označenia služobného motorového vozidla alebo služobným preukazom vodiča motorového vozidla alebo iným preukazom dokladujúcim oslobodenie od úhrady parkovného, alebo parkovacím preukazom osoby s ťažkým zdravotným postihnutím. Preukazy podľa predchádzajúcej vety musia byť umiestnené v motorovom vozidle na viditeľnom mieste tak, aby všetky potrebné údaje boli čitateľné z vonkajšej strany motorového vozidla. 

3.	Oslobodenie od úhrady parkovného podľa ods. 1 písm. c) tohto článku VZN sa uplatňuje len za splnenia podmienky, že v čase parkovania na vymedzenom úseku miestnej komunikácie sa motorové vozidlo používa v súvislosti s prepravou osoby, ktorá je držiteľom parkovacieho preukazu osoby s ťažkým zdravotným postihnutým. V čase, kedy sa motorové vozidlo nepoužíva v súvislosti s prepravou držiteľa parkovacieho preukazu osoby s ťažkým zdravotným postihnutým, je vodič motorového vozidla povinný odstrániť parkovací preukaz z viditeľného miesta motorového vozidla a riadne uhradiť parkovné podľa tohto VZN.

4.	Motorové vozidlá, ktoré sú od úhrady za dočasné parkovanie oslobodené, nepreukazujú spôsob zaplatenia parkovného podľa čl. 6 tohto článku.

Článok 8
Orgány dozoru a sankcie

1.  Dozor nad dodržiavaním tohto VZN vykonávajú:
     a) poverení zamestnanci obce/mesta .....................,
     b) obecná/mestská polícia (ďalej len „orgán dozoru“).

2.  Porušenie ustanovení tohto VZN je postihnuteľné podľa osobitných predpisov. 

Článok 9
Prechodné a záverečné ustanovenia

1. Všeobecne záväzné nariadenie č. ............................. o dočasnom parkovaní motorových vozidiel na vymedzených úsekoch miestnych komunikácií na území obce/mesta .................. bolo schválené MsZ v ............................. dňa ........................... a nadobúda účinnosť ........................... . 

								
Príloha č. 1

k Všeobecne záväznému nariadeniu č. ....................... o dočasnom parkovaní motorových vozidiel na vymedzených úsekoch miestnych komunikácií na území Obce/Mesta ..................... 

Grafické vyobrazenie pásiem plateného parkovania s vyznačením jednotlivých úsekov miestnych komunikácií určených na dočasné parkovanie
Príloha č. 2

k Všeobecne záväznému nariadeniu č. ....................... o dočasnom parkovaní motorových vozidiel na vymedzených úsekoch miestnych komunikácií na území Obce/Mesta ..................... 

Cenník parkovného v zóne s plateným státím v Obci/Meste .... PRÍKLAD
 
Uvedené ceny sú konečné. ..................................... je/nie je platcom DPH
Ceny v parkovacích automatoch, SMS parkovania, 	
Pásmo	Základná sadzba parkovného za 1 hodinu	Maximálna denná sadzba*	
A	1,00 €	10,00 €	
B	0,50 €	5,00 €	

Parkovacie karty (PK) s platnosťou na 1 rok 	
Typ karty	Územná platnosť karty	Cena karty	
REZIDENTSKÁ
	Pásmo A	50,- €	
	Pásmo A a B	100,- €	
Abonentská	Pásmo B	150,- €	

Ostatné poplatky	
Poplatok za zrušenie PK s ročnou platnosťou	10 % z ceny PK	
Parkovacie karty sú neprenosné, vydané na EČV
* Cena, za ktorú je uhradené parkovné na celú dobu spoplatnenia v rámci kalendárneho dňa